เรื่องร้องเรียน: มอเตอร์ไซค์วิ่งบนทางเท้าเห็นป้าย ทะเบียนชัดเจน [6 กญ กรุงเทพมหานคร 6691] เหตุเกิดจากไม่มีการบังคับใช้กฎหมายจริงจัง จึงไม่มีใครต้องกลัวว่าจะโดนปรับจริงๆ  *การติดป้ายเตือนแสดงถึงความบกพร่องทางการศึกษาของจนท. เนื่องจากการขับขี่หรือจอดรถยนต์/จักรยานยนต์บนทางเท้าเป็นสิ่งที่ทุกคนรู้ว่าผิดอยู่แล้ว แต่ที่มีคนยังทำเพราะทุกคนรู้ว่าไม่มีการจริงจังในการเอาผิด
การดำเนินการของเจ้าหน้าที่: จากผู้ช่วยผู้อำนวยการเขตครับ  ทางเขตขอยืนยันว่า เขตได้มีการดำเนินการตามอำนาจหน้าที่เพื่อดำเนินการแก้ไขปัญหาที่เกิดขึ้น โดยมิได้นิ่งนอนใจ  กรณีนี้ เขตตรวจสอบแล้วพบว่า มีการร้องเรียนผ่าน 2 ช่องทาง คือ ทางช่องทางการแจ้งเบาะแส 4.0 และ ทางแทรฟฟี่ฟองดู โดยเป็นรถที่ฝ่าฝืนคันเดียวกัน เลขทะเบียนเดียวกัน  เมื่อเป็นกรณีเดียวกันจึงได้มอบหมายให้ เจ้าหน้าที่ผู้รับผิดชอบ ดำเนินการตามขั้นตอนของกฎหมาย คือ มีหนังสือให้ผู้ครอบครองรถคันดังกล่าว มาพบเจ้าหน้าที่ภายใน 15 วัน หากไม่พบจะมีหนังสือแจ้งไปอีกครั้ง และหากไม่มาอีก จะมีหนังสือส่งสถานีตำรวจท้องที่เพื่อดำเนินการต่อไป ซึ่งช่องทางนี้ หากมีการดำเนินการตามกฎหมายเรียบร้อยแล้ว ผู้แจ้งเบาะแสจะได้รับเงินค่าแจ้งรางวัลนำจับครึ่งหนึ่ง  ซึ่งได้มีหนังสือแจ้งแล้ว ตามสำเนาที่แนบ  ในขณะเดียวกัน ทางเขตได้กำชับเจ้าหน้าที่เทศกิจที่รับผิดชอบพื้นที่ ไปดำเนินการกวดขันมิให้มีการขับขี่หรือจอดรถบนทางเท้า อย่างต่อเนื่อง  แต่เนื่องจากว่า เจ้าหน้าที่ของเขตไม่สามารถอยู่ปฏิบัติงานได้ ณ ที่ใดที่หนึ่งได้ตลอดเวลา การฝ่าฝืนมักจะเกิดขึ้นเมื่อไม่มีเจ้าหน้าที่อยู่ในพื้นที่ ทำให้มีการฝ่าฝืนอยู่สม่ำเสมอ กรุงเทพมหานครจึงต้องอาศัยความร่วมมือจากพี่น้องประชาชน ในการแจ้งเข้ามาผ่านช่องทางต่างๆ เช่น แทรฟฟี่ฟองดู หรือการแจ้งเบาะแส 4.0  ซึ่งถ้ามีเลขทะเบียนรถปรากฏอยู่ เขตจะมีหนังสือแจ้งให้ผู้ครอบครองรถมาพบทุกครั้ง (เขตต้องแจ้งผู้ครอบครองรถเพราะไม่ทราบว่า ผู้ขับขี่หรือจอดในขณะนั้นเป็นผู้ครอบครองรถหรือไม่)  เขตขอขอบคุณที่ท่านได้มีการแจ้งเรื่องร้องเรียนมาให้ทราบ ช่วยเป็นหูเป็นตาให้ในหลายๆครั้งที่ผ่านมา และยืนยันว่า เขตจะดำเนินการตามอำนาจหน้าที่ อย่างต่อเนื่อง หากพบเห็นสิ่งใดที่เป็นปัญหาสามารถแจ้งมาให้ทราบได้ตลอดเวลา  ขอขอบคุณอย่างยิ่ง
ความเห็นของผู้แจ้ง: เป็นครั้งแรกที่มีการดำเนินงานอย่างสมเหตุสมผลครับ ในครั้งนี้ให้ 5 ดาว แต่จริงๆอยากให้เสร็จจากการปรับก่อนมากกว่าแม้จะมีการแจ้งเรื่องผ่านระบบสินบนนำจับอยู่ด้วยก็ตาม
พื้นที่: แขวงบางแคเหนือ เขตบางแค กรุงเทพมหานคร